b'\n_START_ARTICLE_\nDan spomina na mrtve\n_START_PARAGRAPH_\nDan spomina na mrtve oziroma dan mrtvih je v Sloveniji dr\xc5\xbeavni praznik, ki se v spomin na umrle praznuje 1. novembra. Praznik je sekularna razli\xc4\x8dica kr\xc5\xa1\xc4\x8danskega praznika vsi sveti._NEWLINE_V davnini je bil ves \xc4\x8das okoli zimskega son\xc4\x8dnega obrata \xc4\x8das mrtvih; njihove du\xc5\xa1e naj bi se v dolgih no\xc4\x8deh vra\xc4\x8dale na svet. \xc4\x8clani mo\xc5\xa1kih dru\xc5\xbeb so jih na\xc5\xa1emljeni poosebljali. Kr\xc5\xa1\xc4\x8danstvo je spremenilo pogansko animisti\xc4\x8dno gledanje, tako da je rajne prikazovalo kot \xc2\xbbdu\xc5\xa1e v vicah\xc2\xab, ki se morajo o\xc4\x8distiti grehov, preden smejo v nebesa. Za to naj bi jim bila potrebna molitev \xc5\xbeivih. Doma\xc4\x8di so najemali tudi druge, da so molili za njihove rajne, predvsem so to naro\xc4\x8dali reve\xc5\xbeem in otrokom; ti so svoj \xc4\x8das hodili od hi\xc5\xa1e do hi\xc5\xa1e in ljudje so jih obdarjali z obrednim pecivom (pre\xc5\xa1ce, vahti\xc4\x8di, kr\xc5\xbeelji, mi\xc5\xbenjeki). To se je dogajalo predvsem 2. novembra (kr\xc5\xa1\xc4\x8danski dan vernih du\xc5\xa1), pa tudi \xc5\xbee dan prej (praznik vseh svetnikov). Obredno pecivo je skoraj gotovo ostanek iz predkr\xc5\xa1\xc4\x8danstva. Neznani poganski praznik mrtvih se je v kr\xc5\xa1\xc4\x8danstvu razdelil \xc5\xa1e na dva kr\xc5\xa1\xc4\x8danska godova: na god sv. Mihaela (29. september), ko na Koro\xc5\xa1kem delijo obredno pecivo, in na god sv. Martina (11. november), ko po jesenski pojedini pustijo na mizi ostanke za verne du\xc5\xa1e._NEWLINE_Na dan spomina na mrtve se ljudje mno\xc5\xbei\xc4\x8dno odpravljajo na pokopali\xc5\xa1\xc4\x8da na grobove bli\xc5\xbenjih ter tam pri\xc5\xbeigajo sve\xc4\x8de, prina\xc5\xa1ajo \xc5\xa1opke ro\xc5\xbe, vence in ikebane ter se. Na ta dan po dr\xc5\xbeavi potekajo \xc5\xbealne slovesnosti in verski obredi za umrle. Dan mrtvih izkoristimo da se spomnimo preminulih oseb, ter jih z obiskom groba po\xc4\x8dastimo.\n_START_SECTION_\nZgodovina\n_START_PARAGRAPH_\nPrvi november, cerkveni praznik vseh svetih, je bil v obdobju Ljudske republike Slovenije (1948-59) le dela prost dan, od 1959 pa dr\xc5\xbeavni (republi\xc5\xa1ki) praznik spomina na mrtve, od 1989 imenovan dan spomina na mrtve.'